วอลุ่มเข้า S11 ดันหุ้นกระฉูด 9% เปิดตลาดฯ 15 นาทีแรกซื้อขายทะลุ 110 ล้านบาท!
ราคาหุ้น S11 กระฉูด 9% เปิดซื้อขายเพียง 15 นาทีแรกมูลค่าทะลุ 110 ล้านบาท ฟากงบ Q1 ยังอ่อนแอ
ราคาหุ้น S11 กระฉูด 9% เปิดซื้อขายเพียง 15 นาทีแรกมูลค่าทะลุ 110 ล้านบาท ฟากงบ Q1 ยังอ่อนแอ
24 พ.ค. 2564

ผู้สื่อข่าวรายงานว่า ราคาหุ้นบริษัท เอส 11 กรุ๊ป จำกัด (มหาชน) หรือ S11 วันที่ 24 พ.ค.2564 ณ เวลา 10.15 น. อยู่ที่ระดับ 7.55 บาท ปรับตัวขึ้น 0.65 บาท หรือ 9.42% สูงสุดที่ระดับ 8.10 บาท ต่ำสุดที่ระดับ 7.40 บาท ด้วยมูลค่าการซื้อขาย 110.25 ล้านบาท

โดยราคาหุ้นปรับตัวขึ้นในวันนี้อย่างมีนัยสำคัญ ด้วยมูลค่าการซื้อขายหนาแน่นผิดปกติ จากการซื้อขายเฉลี่ยวันละ 4-30  ล้านบาทเท่านั้น
อย่างไรก็ตามผลการดำเนินงานประจำไตรมาส 1/2564 สิ้นสุด 31 มี.ค.2564 บริษัทมีกำไรสุทธิ 86.52 ล้านบาท ลดลง 21.75% เทียบกับช่วงเดียวกันเมื่อปีก่อนมีกำไรสุทธิ 110.56 ล้านบาท
โดยผลการดำเนินงานในไตรมาสดังกล่าวมีกำไรลดลง เนื่องจากบริษัทฯ รายได้รวม จํานวน 471.36 ล้านบาท ลดลง 8.52% จาก 515.27 ล้านบาท เมื่อเทียบกับช่วงเวลาเดียวกันของปีก่อน เนื่องจากสภาวะเศรษฐกิจที่ถดถอยอย่างต่อเนื่องจนถึงปัจจุบันจากผลกระทบของการแพร่ระบาดของโรคโควิด-19
อีกทั้งยังมีผลขาดทุนด้านเครดิตที่คาดว่าจะเกิดขึ้น สําหรับไตรมาส 1 ปี 2564 จํานวน 208.06 ล้านบาท เพิ่มขึ้น 15.55% จาก 180.07 ล้านบาท เมื่อเทียบกับช่วงเวลาเดียวกันของปีก่อน อันเนื่องมาจากผลกระทบจากการเกิดโรคระบาดโควิด-19 และการประมาณการเพื่อรองรับสถานการณ์ในปัจจุบันที่มีความไม่แน่นอนสูง
อนึ่ง S11 เป็นผู้ประกอบธุรกิจให้บริการสินเชื่อเช่าซื้อรถจักรยานยนต์ โดยมีกลุ่มลูกค้าเป้าหมายคือบุคคลธรรมดารายย่อยทั่วไป ซึ่งมีรายได้มั่นคงระดับกลางถึงระดับล่าง โดยรถจักรยานยนต์ที่ให้บริการด้านเช่าซื้อเป็นรถจักรยานยนต์ใหม่ร้อยละ 95.81 และรถจักรยานยนต์ใช้แล้วร้อยละ 4.19 โดยส่วนใหญ่มีราคาเฉลี่ยคันละประมาณ 56,500 บาท เป็นรถจักรยานยนต์ญี่ปุ่นยี่ห้อที่มีความนิยมในตลาด ได้แก่ ฮอนด้า ยามาฮ่า คาวาซากิ และซูซูกิ โดยกว่าร้อยละ 90 ของรถจักรยานยนต์ที่ทำการเช่าซื้อทั้งหมดเป็นรถจักรยานยนต์ยี่ห้อฮอนด้า